b'\n_START_ARTICLE_\nIvan Stamboli\xc4\x87\n_START_PARAGRAPH_\nIvan Stamboli\xc4\x87 (\xd0\x98\xd0\xb2\xd0\xb0\xd0\xbd \xd0\xa1\xd1\x82\xd0\xb0\xd0\xbc\xd0\xb1\xd0\xbe\xd0\xbb\xd0\xb8\xd1\x9b, 5. marraskuuta 1936 \xe2\x80\x93 25. elokuuta 2000) oli Jugoslaviaan kuuluneen Serbian p\xc3\xa4\xc3\xa4ministeri 1978\xe2\x80\x931982, kommunistisen puolueen puhemies 1985\xe2\x80\x931986 ja puhemiehist\xc3\xb6n presidentti 1985\xe2\x80\x931987, mutta joutui eroamaan Slobodan Milo\xc5\xa1evi\xc4\x87in kannattajien painostuksesta. H\xc3\xa4net salamurhattiin elokuussa 2000._NEWLINE_Stamboli\xc4\x87 oli alkuaan Milo\xc5\xa1evi\xc4\x87in tukija ja yst\xc3\xa4v\xc3\xa4 ja tuki h\xc3\xa4nt\xc3\xa4 Serbian kommunistien liiton johtoon. Kev\xc3\xa4\xc3\xa4ll\xc3\xa4 1986 Stamboli\xc4\x87ista tuli maan presidentti._NEWLINE_23/24. syyskuusta 1987 Serbian kommunistisen puolueen keskuskomitean 8. kokouksessa Milo\xc5\xa1evi\xc4\x87 sai syrj\xc3\xa4ytetty\xc3\xa4 lepsusta suhtautumisesta albaaniradikaaleihin syytt\xc3\xa4m\xc3\xa4ns\xc3\xa4 Dragi\xc5\xa1a Pavlovi\xc4\x87in Stamboli\xc4\x87in n\xc3\xb6yryytykseksi. My\xc3\xb6s Stamboli\xc4\x87 j\xc3\xa4tti asemansa muutaman p\xc3\xa4iv\xc3\xa4n kuluttua. Joulukuussa 1987 h\xc3\xa4net \xc3\xa4\xc3\xa4nestettiin presidentinvirastaan ja h\xc3\xa4nt\xc3\xa4 seurasi Petar Gra\xc4\x8danin._NEWLINE_Stamboli\xc4\x87in surmasi vuonna 2000 kahdeksan Serbian salaisen poliisin virkailijaa, jotka tuomittiin my\xc3\xb6hemmin vankilaan. H\xc3\xa4nen ruumiinsa l\xc3\xb6ydettiin vasta kolme vuotta my\xc3\xb6hemmin. Ivan Stamboli\xc4\x87in mielest\xc3\xa4 Jugoslavia tuhoutui jo vuonna 1987, kun Milo\xc5\xa1evi\xc4\x87 puhui v\xc3\xa4kijoukolle Kosovo Poljessa luvaten: "Kukaan ei ly\xc3\xb6 teit\xc3\xa4!". Silloin ensi kertaa monikansallisen Jugoslavian historiassa joku poliitikko asettui tietyn kansanryhm\xc3\xa4n puolelle julkisesti.'